Félelem.
A fenyegető veszély bénító érzése.
Egy szörnyű rémálom valóra válik.
De ha maffiafőnökként meg akarod szilárdítani a hatalmadat,
másképp tekintesz az emberi érzelmekre.
Egy maffiafőnök a félelemre alapoz.
Ez a fegyvere.
És a hátborzongató eszköz használatának van egy jól bevált módszere.
Ahhoz, hogy az emberek féljenek, erőszakot kell alkalmaznod.
Ha azt mondod az embereknek, „Megölhetlek,
megölhetem a feleségedet, megölhetem a lányodat,
ha baszakodsz”,
akkor hatalmad lesz felettük.
Ezt a leckét a leghatékonyabban a szicíliai főnökök főnöke,
Salvatore „Toto” Riina demonstrálta.
Toto Riinát a tömegmészárlással azonosítják, abszolút hatalma volt.
Riina erőszakkal tart rettegésben
egy egész országot.
Riina legyőzhetetlen módszerei révén
közel két évtizeden át vezette a legendás szicíliai maffiát,
kiérdemelve a „La Belva” címet.
A Szörnyeteg.
Ha kíváncsi vagy, hogyan használhatod a terrort,
most megtudhatod.
HOGYAN VÁLJUNK MAFFIAFŐNÖKKÉ
URALKODJ TERRORRAL!
Riina a szicíliai maffia felett gyakorolt rémuralma során
milliárdokat keresett különböző tevékenységekkel,
például globális drogcsempészettel, fegyvercsempészettel, ingatlannal.
De főleg zavarba ejtő karakteréről volt híres.
Állítólag 800-1000 ember megölésére adott parancsot.
Hogy vált Riina
a könyörtelen és hatékony kivégzések mesterévé?
Gyakorlással.
Megmutatom, hogy értem.
1. TÉNY RIINA BELESZÜLETETT AZ ERŐSZAKBA
Toto Riina Corleonéban született, 1930-ban,
földműves családba.
Corleone tipikus vidéki város volt,
ahol erőteljesen jelen volt a maffia.
Riina apja és bátyjai állítólag benne voltak a helyi maffiában,
és Riina is elkezdte felküzdeni magát.
Az volt a célja, hogy a corleonei maffia főnöke legyen.
2. TÉNY RIINA A HÁTTÉRBŐL IRÁNYÍTOTT
Miután 1969-ben emberölési ügyben vádat emeltek ellene, Riina bujkálni kezdett,
de a szálakat azért ő mozgatta.
A titokzatosság volt az egyik fegyvere,
erre épült a hírneve a maffián belül.
Szellemfigura, aki bárhol ott lehet,
és talán éppen kihallgatja, mit beszélsz.
Halló?
3. TÉNY - RIINA NEM AKART OSZTOZNI A HATALMON
Riina 1974-ben vette át a corleonei maffia irányítását,
de nagyobb ambíciói voltak.
A csúcsra akart jutni.
A főnökök főnöke lenni a szicíliai maffiában.
Nem akart fényűzően élni.
Nem érdekelte az ilyesmi,
csak a hatalom érdekelte.
Riina mondása volt,
hogy „Comandare é meglio che fottere”,
ami egyszerűen fogalmazva azt jelenti, hogy „A hatalom a dugásnál is jobb.”.
Én se mondhattam volna jobban.
Ha a Szörnyeteg nyomdokaiba lépve főnök akarsz lenni,
számtalan akadályt kell leküzdened.
Egy olyan tényezővel kezdve, ami nagyon zavaró a hatalmadra nézve.
TAKTIKA ÁLLÍTSD LE A SAJTÓT!
Reggeli újság!
A siker legbiztosabb jele, ha veled van tele a sajtó.
Az okos maffiafőnök szerint mégsem.
A maffia számára fontos, milyen kép él róla a köztudatban.
A sajtó
nyilvánosságra hozza a tényeket a maffia által elkövetett
erőszakról, a maffia üzleti ügyeiről.
Konkrét neveket írnak le, leleplezik a maffia tevékenységét.
Ezért maffiafőnökként
néha nem elég a sztorit megölnöd.
Jöhet néhány szalagcím?
Isadore Blumenfeld minnesotai maffiafőnököt,
alias Kid Cannt, Walter Liggett lelövésével gyanúsították.
Az újságírót családja szeme láttára ölték meg
a Cann korrupt politikai befolyásáról írt tudósításai miatt.
Miután a vádemelés elől Mussolini Olaszországába menekült,
Vito Genovese New York-i maffiafőnök állítólag parancsot adott
Carlo Tresca antifasiszta szerkesztő megölésére,
hogy megvásárolja a Duce jóindulatát.
Széles körben úgy vélik,
hogy Pablo Escobar ölte meg annak a kolumbiai újságnak a kiadóját,
amely drogkereskedőket leplezett le.
Ráadásul a kiadó központját is felrobbantotta.
1978, NÉGY ÉVVEL AZUTÁN, HOGY RIINA MAFFIAFŐNÖK LETT
Miközben Riina hatalma megerősítéséért harcolt a szicíliai maffiában,
a negyedik hatalmi ággal is meg kellett küzdenie.
Például vele.
Mario Francese a Giornale di Sicilia újságírója volt,
ami egy jelentős szicíliai lap, és ki akart hozni egy sztorit Riináról.
A téma? Riina szerepe egy profitábilis infrastrukturális projektben.
Mario Francese lenyomozta az összes pénzt, a közpénzeket,
amiket a gát építésére szántak,
ami akkor 200 millió dollárnak felelt meg.
Rohadt sok pénz.
Riinának érdekei védelmére
gyorsan kellett lépnie.
Francese évek óta nyomozott Rina illegális tevékenységei után,
és most
végre kezdett összeállni a kép.
Néven nevezte a maffiózókat
és a maffiával együttműködő üzletembereket is.
Riina nem akarja, hogy az újságíró mindent feltárjon.
Kiadja a parancsot sógorának, Leoluca Bagarellának.
Francese későn indul haza a munkából.
A Viale Campanián található otthonához közeledve…
Most, hogy kiiktatta kíváncsi ellenfelét,
Toto Riinának már sokkal jobban tetszik a reggeli újság tartalma.
Az erőszak közvetlen üzenet volt
más újságíróknak és azoknak,
akik a maffia lelepleződéséért szurkoltak.
„Aki nem vigyáz, így végezheti.”
Ha egy idegesítő újságíróval példát statuálsz, egy probléma kipipálva.
De ha a célod a totális hatalom…
Rögtön jövök.
…olyan riválisokkal kell szembenézned, akik nem csak tollal harcolnak.
Hogy bírd őket engedelmességre?
TAKTIKA GŐZHENGERELD LE A KONKURENCIÁT
Ha a piramis csúcsára vágysz,
légy a legkeményebb, legdurvább kutya a kennelben,
azaz használd a fogaidat!
A maffia fő meggyőzési eszköze az erőszak.
Hiába vagy a legjobb üzletember,
erőszak nélkül
nem tudsz tényező maradni az üzletben.
Esélytelen.
A 80-as évek elején Riina növelni akarta hatalmát a szicíliai maffiában.
De volt egy makacs ellenfele.
A Bizottság.
A Maffiabizottság, más néven a Cupola,
a maffia egyfajta irányító testülete.
A különböző családok vezéreiből áll.
Az együttműködés azt a célt szolgálta,
hogy sínen maradjon az üzlet.
Riina 1969 körül lesz a Bizottság tagja,
és át akarja venni az irányítást.
Riina szerény célja?
Rávenni a Bizottságot, hogy kinevezzék a Főnökök Főnökének.
De volt egy kis probléma.
Nem létezett ilyen pozíció.
Abszolút hatalmat akart szerezni.
Nem akart osztozni.
Úgy döntött, hogy jelenlegi pozíciója helyett megszerzi az álompozíciót.
A Szörnyeteg terve? Belülről lerombolni a legerősebb riválisok szervezeteit.
Titkos üzleteket ajánl
más maffiacsaládok egyes tagjainak Szicília-szerte.
Cserébe elvégzik Riina helyett a piszkos munkát.
Likvidálják a főnökeiket, és Riinához lojális embereket tesznek a helyükre.
Kis idő elteltével a régi csapatból már csak pár rivális marad.
Ők egyedibb megközelítést igényelnek.
Stefano Bontate az egyik legerősebb palermói maffiacsalád feje volt.
Bontate legközelebbi szövetségese Salvatore Inzerillo volt.
Inzerillo és Bontate Riina ellenfelei voltak,
így Riinának lépnie kellett.
Stefano Bontate épp 42. születésnapját ünnepli palermói otthonában.
A partiról értesülve Riina emberei elfoglalják posztjaikat a közelben.
Fél kilenckor Bontate távozik, hogy vidéki villájában töltse az éjszakát.
De kellemetlen meglepetés éri.
Két és fél héttel később
Salvatore Inzerillo éppen a szeretőjétől távozna
golyóálló Alfa Romeójával.
Riina bérgyilkosai ezt a feladatot is jól abszolválják.
Inzerillo távozik a délutáni randevúról,
Riina pedig végső elégtételt kap.
De a Szörnyeteg még nem végzett.
Amikor az apja temetésén
Giuseppe Inzerillo megesküszik, hogy bosszút áll
apja gyilkosán,
Riina úgy dönt, vele is példát statuál.
Megölik Inzerillo 16 éves fiát.
Mielőtt megölik,
Riina levágatja a fiú egyik karját.
Ezzel azt üzeni, hogy aki Riinával szembeszáll,
az így végezheti.
Riina terve tökéletesen bevált.
Megfélemlített egy csomó hidegvérű gyilkost.
Azok végül elfogadták az akaratát,
és neki szolgáltak.
A Bizottság sok tagja inkább
átengedte Riinának a hatalmat, hogy elkerülje a szörnyű véget.
Riválisaid vérét sikeresen felhasználva
feljebb jutottál a maffiafőnökök hegyén.
Zsarnoki uralmad következő szakaszában
a kormány részéről számíthatsz ellenfelekre,
akik kiszemeltek maguknak.
Hogy mutasd meg nekik, ki az igazi főnök?
TAKTIKA HALLGATTASD EL A KORMÁNYT!
A főnökök főnökeként
mindenkinek meg kell mutatnod, hogy a végső hatalom a tiéd.
Ne!
Nagyon fontos, hogy a maffiafőnök befolyással legyen
a törvényhozókra, mert ezáltal is növelheti hatalmát.
Ha a hősies tisztviselők elfelejtik, ki a főnök,
emlékeztesd őket!
Mint Toto Riina.
A 80-as évek elejét félelem jellemezte,
mert szinte naponta holttesteket láttál az utcán.
Az emberek féltek kimenni, féltek elhagyni az otthonukat.
Szicília a maffia hazája, de ami most történik, az új.
ÜDV PALERMÓBAN
A maffia idén 100 embert végzett ki.
A polgárok követelték az államtól, hogy tegyen valamit.
A kormány úgy dönt, hogy a legnagyobb presztízsű rendőrtisztet,
Alberto Dalla Chiesa tábornokot,
különleges egységekkel együtt Palermóba küldi a maffia ellen.
De ha a dominanciáját kellett megvédeni,
Riinának is megvoltak a maga különleges egységei.
1982 májusában
Dalla Chiesa megérkezik Palermóba
újdonsült, ifjú feleségével, Emanuelával.
Néhány hónappal érkezése után
a házaspár a kapitányságról indul szórakozni
rendőri kísérettel.
Amikor áthajtanak egy nagy úton,
körbeveszik őket.
Dalla Chiesa bátran próbálja megvédeni a feleségét.
De hiába.
Harmincszor lőttek rájuk.
Ha látványos és túlzóan erőszakos gyilkosságokra kerül sor,
például géppuskával lövöldöznek az utca közepén,
az egyfajta üzenet a helyi közösségnek, sőt, néha az egész országnak.
Dalla Chiesa temetésén tömeg gyűlik össze, és a gyászolók dühösek.
Érmékkel dobálják a hivatalnokokat.
Frusztráltak, mert a kormány nem képes kordában tartani a maffiát.
Dalla Chiesa temetésén valaki feltartott egy táblát:
„Meghalt minden becsületes szicíliai reménye.”
Másképp fogalmazva: küldetés teljesítve.
Dalla Chiesa meggyilkolásával azt üzenték,
„Bárkit meg tudunk ölni.
Téged is megölünk,
ha beleszólsz a dolgainkba.”
Totális és teljes behódolás.
A szabálykönyvből kiderül, hogy csak addig tiéd az abszolút hatalom,
amíg fenntartod a magas színvonalat.
Egyetlen hiba
katasztrófát okozhat.
TAKTIKA NE VÉGEZZ FÉLMUNKÁT
Ha egy egész társadalmat akarsz rettegésben tartani,
nincs helye félmegoldásoknak.
Ha ártani akarsz ellenségednek, ne végezz félmunkát! Különben bosszút állhat.
Ha valamikor konfliktusod volt valakivel, az örökre megmarad.
Ezért kell őket eltenni láb alól.
Ezért ezek a becsületes és bölcs emberek mindig elvarrják a szálakat.
Miután Whitey Bulger elrendelte a rivális bandavezér,
Al Notarangeli megölését,
a vadászat során meghalt Notarangeli öccse és egy szerencsétlen csapos,
míg végül Whitey legjobb bérgyilkosa végzett a valódi célponttal.
Robert Trimbole ausztrál maffiózó
csak másodikra tudta megölni Mackay drogellenes aktivistát.
Először üzleti ajánlattal akarta lépre csalni,
míg végül sikerült agyonlőni egy parkolóban.
Joaquin „El Chapo” Guzman egy évtizeden át
próbálta megölni Ramón Arellano Félix rivális kartellvezért,
ebben a diszkóban is volt ellene sikertelen merénylet.
Amikor végül sikerült megölni Arellanót,
azt El Chapo állítólag élete legélvezetesebb élményének nevezte.
Riina több száz gyilkossággal dicsekedhetett,
tehát jól kezelte az ügyeit.
De volt egy riválisa,
akit nem tudott likvidálni, és ez frusztrálta.
Tommaso Buscettát „Két Világ Főnökének” hívták,
mert az Atlanti-óceán mindkét partján voltak üzletei.
Drogkereskedelemmel foglalkozott, és végül Brazíliába költözött.
Részt vett a szicíliai Maffiabizottság alapításában.
Szövetségese volt Riina riválisainak és áldozatainak,
a palermói Bontatének
és Inzerillónak.
Riina fenyegetést látott benne. Vissza akarta csalni,
hogy likvidálhassa.
Riina úgy dönt, lépre csalja,
méghozzá extrém meggyőzési módszerekkel.
Buscetta fiainak szerencsétlenségére,
akik épp próbaútra viszik új kocsijukat,
mikor elrabolják őket. Többé nem hallanak róluk.
Állítólag a Lupara Bianca
áldozataivá váltak.
A Lupara Bianca olyan gyilkosság, ahol a holttest eltűnik.
Ez is a maffia egyik terrorisztikus módszere.
Ily módon nincs bizonyíték,
és a család duplán bűnhődik, mert elgyászolni se tudja a halottat.
Riina azt reméli, hogy Buscettát a gyász és a bosszúvágy
előcsalja rejtekhelyéről.
De nem.
Karácsony másnapján
Riina a palermói Szabadság-szobornál lévő pizzériába küldi mészárosait…
ahol lelövik Buscetta vejét és két unokaöccsét.
Buscetta lányát a pult mögött nem veszik észre.
Két nappal később folytatódik az ünnepi mészárlás.
Buscetta testvérét és unokaöccsét agyonlövik a családi üvegüzletben.
Riina körülbelül egy tucat embert ölt meg Tommaso Buscetta családjából.
A többségüknek semmi köze nem volt a maffia üzleteihez.
Riina rendkívüli erőfeszítései ellenére Tommaso Buscetta nem kapja be a csalit.
Nem sikerült meggyőzni.
Nem tért vissza.
Buscetta önkéntes száműzetése aztán kényszerű véget ér.
A brazil hatóságok letartóztatják.
1984-ben kiadják Olaszországnak.
Buscetta olasz rendőri őrizetben találja magát.
Giovanni Falconével is találkozik.
Falcone befolyásos ügyészként a maffia ellen küzdött.
Buscetta úgy dönt, hogy kihozza a helyzetből a lehető legtöbbet,
és bosszút áll a Szörnyetegen.
Buscetta együttműködik Giovanni Falconéval,
és nagyon részletes információkat ad a maffiáról.
Hogy bosszút álljon Riinán,
olyan vallomást tesz, amely lehetővé teszi a maffiaellenes ügyészeknek
a Bizottság tagjai elleni vádemelést
több száz gyilkosság megrendeléséért.
Ami Buscettát illeti, Riina félmunkát végzett,
ami katasztrofális következményekkel járt.
Ő és az egész maffia a hatóságok célkeresztjébe került.
De visszaszerezheted a hatalmat, még ha minden reménytelennek is tűnik.
A szabálykönyv segítségével megmutathatod, milyen messzire vagy hajlandó elmenni.
TAKTIKA SENKIT NE KÍMÉLJ!
Van egy szó arra, amikor már nincs vesztenivalód.
Szabadság.
Ha úgy tűnik, az ellenségeid felülkerekedtek rajtad,
ideje felvenned a kesztyűt.
A sarokba szorított maffiafőnökök veszélyesek.
Nem lehet tudni, mit fognak tenni.
Mivel Buscetta énekelt a zsaruknak,
Toto Riina nyaka körül szorult a hurok.
Falcone 366 személy ellen tervez elfogatóparancsot kiadni,
ami rohadt sok.
Riina is szerepelt a listán, de sikerült elrejtőznie.
Az alatta dolgozó maffiafőnökök nem mind voltak ilyen szerencsések.
Toto Riina fenyegetve érezte magát.
Amiért dolgozott, egyre jobban összeomlani látszott
minden egyes letartóztatással.
Sor került a mérföldkövet jelentő
maxi-perekre
Giovanni Falcone vezetésével.
A maxi-per lényege,
hogy magát a maffiát mint szervezetet állítja bíróság elé.
A maxi-per célja a maffia tényleges felszámolása volt.
És ha a főnökök főnöke vagy…
akkor ez személyes ügy.
Sok maffiózó feltételezte,
hogy Riina politikai kapcsolatainak köszönhetően
nem ítélik el őket.
De a vád alá helyezett 475 emberből 342-t elítéltek.
Közülük több tucatot távollétében, mert bujkáltak. Köztük volt Toto Riina is.
Az ítéletekkel
Falcone bebizonyította, hogy a szicíliai maffia nem legyőzhetetlen.
„L'emergenza Pentiti”-nek hívták,
ha a maffiózók vádalkut kötve tanúvallomást tettek.
Riina a maffiózók tudomására akarta hozni,
hogy aki együttműködik az állammal, nincs biztonságban. Bárkit likvidálhat.
1992. május 23-án
a maxi-perek hőse,
Giovanni Falcone visszatér Palermóba feleségével.
Érkezésük nem marad észrevétlen.
Falcone merész döntést hoz.
A biztonsági protokoll megszegésével
saját autójával megy a reptérről vidéki otthonába.
Nem sejtette, hogy Riina és szövetségesei bosszút terveznek.
Amint Falcone karavánja Capaci közelébe ér,
már nincs menekvés.
Falcone és felesége halálos sérülést szenvednek,
és a robbanás olyan hatalmas, hogy az érzékelők földrengést jeleznek.
De Riina még nem végzett.
Két hónap múlva Falcone maffiaellenes munkacsoportbeli kollégáját,
Paolo Borsellinót,
bombamerénylettel ölik meg anyja lakása előtt.
Riina üzenete félreérthetetlen.
„Ha szórakozol velünk, nem számít, milyen magas pozícióban vagy,
nem számít, mennyire vagy védett.
Megölünk.”
De Riina határozott fellépése
nemkívánatos következményekkel jár.
Az olasz államot annyira felháborítja Falcone és Borsellino megölése,
hogy 7000 katonát küldenek Szicíliára, visszaszerzendő az irányítást.
Fél évvel később
Riina maffiájának maradványai ostrom alatt állnak.
Egy beijedt maffiatag elvezeti a hatóságokat Riinához.
És a Szörnyeteget őrizetbe veszik.
A szicíliai alvilág főnökeinek főnökét,
Salvatore Riinát két napja letartóztatták.
Miután oly sokáig búvóhelyeiről gyakorolta terrorisztikus hatalmát,
Riina végre szembenéz az igazságszolgáltatással.
Mint Óz, a nagy varázsló.
Elhúzod a függönyt, ás csak egy kis öregember van mögötte.
Mégis hogyan árthatott volna bárkinek?
Csak földműves voltam. Becsületesen dolgoztam.
Salvatore Riinának négy gyereke van. Szereti a gyerekeket.
Mindenkit szeret.
Ó. Igen.
A szervezett bűnözés egyik leghíresebb szervezetének egykor rettegett ura,
Toto Riina, egy börtönkórházban hunyt el
egy nappal a 87. születésnapja után.
Titkait senki nem fejtette meg.
Nem beszélt se bűncselekményeiről, se üzleti-politikai kapcsolatairól.
A háttérbe húzódva kinyírni mindenkit. Nem tűnik jó bulinak?
Van más mód is, hogy maffiafőnökké válj,
és mindent te irányíts.
Csak nem célravezető.
Mondok egy példát.
John Gotti New York-i maffiakirály
a szabálykönyvet elégetve saját szabályokat alkotott.
Sztár lett,
de ebbe az egész szervezete belebukott.
Kíváncsi vagy, mit ne tégy soha?
A feliratot fordította: Klein Szilvia